**ELŐTERJESZTÉS**

**Szombathely Megyei Jogú Város Közgyűlésének 2020. október 29-i ülésére**

**Javaslat az Eötvös Loránd Tudományegyetemmel kapcsolatos döntések meghozatalára**

Szombathely Megyei Jogú Város Önkormányzata (a továbbiakban: Önkormányzat) és a Nyugat-magyarországi Egyetem Savaria Egyetemi Központja 2013. évben állapodott meg arról, hogy a közös célok megvalósítása érdekében, a Berzsenyi Dániel Pedagógusképző Karon, valamint a Természettudományi Karon folyó képzések magas szintű színvonalának megőrzése, Szombathely város gazdasági érdekeivel és céljaival összhangban lévő egyetemi fejlesztési elképzelések megvalósítása érdekében együttműködik.

Az együttműködés folytatódott a szombathelyi karok Eötvös Loránd Tudományegyetem (a továbbiakban: ELTE) szervezetébe történő beolvadását követően is, az erre vonatkozó együttműködési keret-megállapodás a felek között 2018. március 28. napján került aláírásra.

A jelen előterjesztés mellékletét képező, szombathelyi duális gépészmérnök képzés fenntartására vonatkozó háromoldalú együttműködési megállapodás hosszas egyeztetések eredményeképpen került kimunkálásra.

Az együttműködési megállapodást az ELTE, a gyakorlati képzést biztosító 13 vállalat, valamint az Önkormányzat között 5 éves határozott időtartamra javasolom megkötni az alábbi lényeges feltételekkel:

1. a megállapodást a felek 2025. szeptember 30. napjáig kötik meg, amely további évekkel meghosszabbítható;
2. az együttműködés keretében az Önkormányzat évi 130 millió forint összegű támogatást, 2020. évben az eddig biztosított 50 millió forinton túlmenően további 64,6 millió forintot biztosít az ELTE részére, valamint a médiafelületein ingyenesen biztosítja a mérnökképzések szisztematikus megjelenését;
3. az együttműködés keretében az ELTE vállalja, hogy

* a működéséből keletkezett bevételeket kizárólag Szombathelyen, a duális mérnökképzéshez kapcsolódóan használja fel,
* a szerződés időtartama alatt a szombathelyi duális mérnökképzést fenntartja és folyamatosan működteti,
* a régióban a műszaki életpálya erősítése érdekében részt vesz közép és alapfokú képzések műszaki orientációjában, továbbá
* részt vesz a régiós szereplőkkel a közös kutató- és fejlesztőmunkákban és a régió műszaki pályázataiban.

1. az ELTE az Önkormányzat által biztosított támogatást az Informatikai Karán folyó szombathelyi duális gépészmérnöki szakon oktató tanárok bérkiegészítésére és lakhatási támogatására, illetve a szombathelyi Campus működési költségeire fordítja azzal, hogy a szombathelyi Campus működési költségeire maximum a teljes összeg egyetemen alkalmazott általános költséghányadáig használható fel (2020-ban ez 19%);
2. az ELTE minden év szeptember 30. napjáig írásban tájékoztatja az Önkormányzatot a szombathelyi duális gépészmérnökképzésben részt vevő hallgatói létszámról, továbbá szakmai, pénzügyi beszámolót nyújt be az önkormányzathoz. A beszámoló elfogadása a támogatási összeg utalásának feltétele;
3. amennyiben az ELTE a szombathelyi duális mérnökképzés keretében a szerződés időtartama alatt bármely tanévben nem indít új évfolyamot vagy a képzést Szombathelyről áthelyezi, az Önkormányzat jogosult a szerződést tárgyév október 30. napjával felmondani;
4. amennyiben az Önkormányzat az adott évre nem nyújtja a megadott határidőig a megállapodásban meghatározott támogatást, úgy az Egyetem jogosult a szerződést tárgyév november 1. napjával felmondani és a képzés nyújtását megszüntetni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. október „ ”**

**/: Dr. Nemény András :/**

**HATÁROZATI JAVASLAT**

**…/2020. (X.29.) Kgy. számú határozat**

1. Szombathely Megyei Jogú Város Közgyűlése a „Javaslat az Eötvös Loránd Tudományegyetemmel kapcsolatos döntések meghozatalára” című előterjesztést megtárgyalta, és az Eötvös Loránd Tudományegyetem, a szombathelyi duális gépészmérnök képzésben közreműködő 13 vállalat, valamint az Önkormányzat között, a szombathelyi duális gépészmérnök képzés fenntartására vonatkozó együttműködési megállapodást az előterjesztés melléklete szerinti tartalommal jóváhagyja.
2. A Közgyűlés felhatalmazza a polgármestert az együttműködési megállapodás aláírására.
3. A Közgyűlés a 2020. évre vonatkozóan még utalandó 64,6 millió forint összegű támogatás fedezetét az Önkormányzat 2020. évi költségvetéséről szóló rendelete soron következő módosításakor biztosítja.
4. A Közgyűlés elhatározza, hogy az együttműködés keretében a következő években biztosítandó támogatás fedezetét az Önkormányzat költségvetési rendeleteiben biztosítja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (az 1. pont vonatkozásában)

2020. november 30. (a 2. pont vonatkozásában)

az Önkormányzat 2020. évi költségvetéséről szóló rendelete soron következő módosítása (a 3. pont vonatkozásában)

a 2021-2025. évek költségvetési rendeleteinek jóváhagyása (a 4. pont vonatkozásában)